Maat, joiden poliitikot, viranhaltijat tai läheiset yhteistyökumppanit ovat osallisia tietovuotoon (3.4.2016).
**Panaman paperit** (**Panama-paperit**) ovat julkisuuteen vuodettuja luottamuksellisia asiakirjoja, jotka sisältävät yksityiskohtaisia tietoja yli 214 000 offshore-yrityksestä ja niiden veroparatiiseihin sijoittamista varoista. Tietovuoto koostuu yli 11,5 miljoonasta asiakirjasta (2,6 teratavua) lähes 40 vuoden takaa aina vuoden 2016 kevääseen asti. Asiakirjat ovat peräisin panamalaisesta lakiasiaintoimisto Mossack Fonsecasta.

Asiakirjat sisältävät muun muassa offshore-yhtiöiden osakkeenomistajien henkilötietoja sekä kyseisten yhtiöiden johtajien tietoja. Asiakirjat identifioi (esimerkiksi yrityksien osakkeenomistajina ja johtajina) nykyisiä valtioiden johtajia viidestä maasta; Argentiinasta, Islannista, Saudi-Arabiasta, Ukrainasta ja Yhdistyneistä arabiemiirikunnista. Lisäksi asiakirjat identifioivat valtioiden viranomaisia, näiden lähisukulaisia ja läheisiä, maiden johtohenkilöitä yli 40 maasta, esimerkiksi Brasilian, Kiinan, Perun, Ranskan, Intian, Malesian, Meksikon, Pakistanin, Romanian, Venäjän, Etelä-Afrikan, Espanjan, Syyrian ja Ison-Britannian hallituksista. Vuodetuissa asiakirjoissa on sekä valtionjohtoa, rikollisia että yksityishenkilöitä. Aineistossa on myös satoja suomalaisnimiä. Paljastuksia alettiin julkaista maailman johtavissa tiedotusvälineissä Suomen aikaa 3. huhtikuuta 2016 kello 21.00.

Asiakirjat sai alun perin haltuunsa saksalainen sanomalehti *Süddeutsche Zeitung* vuonna 2015 nimettömästä lähteestä. Saksalaislehti on jakanut aineiston kansainvälisen tutkivien toimittajien järjestön ICIJ:n kanssa. Useat sadat toimittajat useista eri maista ovat tutkineet asiakirjoja; Suomessa tutkintaa ovat tehneet Ylen *MOT* ja *Spotlight*.

Taustaa
-------

Ramon Fonseca, yhtiön perustaja
*Pääartikkeli: Veroparatiisi*
Yritykset ja yksityishenkilöt voivat sijoittaa rahaa veroparatiiseihin monista eri syistä, jotkut syyt ovat "täysin laillisia ja hyväntahtoisia", mutta taloustutkijat ovat kuitenkin todenneet, että veroparatiiseja käytetään pääosin verojen, lakien ja säännöksien välttämiseen sekä kiertämiseen. Europolin Finanssitiedusteluryhmän (FININT) johtajan Igor Angelinin mukaan pöytälaatikkoyritykset (tai peiteyritykset) ovat keskeisiä laajamittaisessa rahanpesussa, ja sama pätee korruptioon. Pöytälaatikkoyrityksiä käytetään usein lahjontarahojen siirtämiseen.

Tax Justice Networkin mukaan Panama on Amerikan mantereen veroparatiiseista vanhimpia ja tunnetuimpia. Veroparatiisien lisäksi Panama on tunnettu huumerahojen vastaanottaja Latinalaisesta Amerikasta ja yleisesti runsaan likaisen rahan vastaanottajana. Viime vuosina Panama on ottanut kovan linjan lainkäyttäjänä, joka ei suostu yhteistyöhön kansainvälisten avoimuusaloitteiden kanssa. *The Sink: Terror, Crime and Dirty Money in the Offshore World* -kirjassa veroparatiisien tutkija Jeffrey Robinson lainaa Yhdysvaltojen tullin viranhaltijaa:

> »Maa [Panama] on täynnä epärehellisiä lakimiehiä, epärehellisiä pankkiireja, epärehellisten yritysten perustajia ja epärehellisiä yrityksiä, jotka on rekisteröity epärehellisille lakimiehille, jotta he voivat tallettaa likaista rahaa epärehellisiin pankkeihinsa. Vapaatuotantoalue on musta-aukko, jonka kautta Panamasta on tullut yksi maailman likaisimmista rahanpesualtaista."» 
> 
> 

Lakiasiaintoimistot ovat keskeisiä veroparatiisien toiminnassa. Panamalainen lakiasiaintoimisto Mossack Fonseca on yksi suurimmista "offshore-lakiasiaintoimistoista" ja alansa "markkinajohtaja". Yrityksen palveluihin kuuluu muun muassa sisällyttää yrityksiä veroparatiiseihin ja hallinnoida offshore-yrityksiä. Yritys voi myös luoda monimutkaisia ja monitasoisia yritysrakenteita, jotka toimivat ikään kuin suojakuorena sen asiakkaille, jotka voivat näin toimia toimintansa ja läpipääsemättömän salaisen "muurinsa" takana. Vuodetut asiakirjat paljastavat näitä rakenteita yksityiskohtaisesti.

Mossack Fonseca on toiminut yli 300 000 yrityksen puolesta, joista suurin osa on rekisteröity Britanniaan tai erillisalueiden veroparatiiseihin. Yritys toimii maailman suurimpien rahoituslaitosten, kuten Deutsche Bankin, HSBC:n, Société Généralen, Credit Suissen, Commerzbankin, UBS:n ja Nordean kanssa.

Vuoto
-----

Runsas vuosi ennen ensimmäisiä Panama papereiden julkaisuja (3. huhtikuuta 2016) saksalaiselle sanomalehdelle *Süddeutsche Zeitungille* tarjottiin suuria määriä asiakirjoja nimettömästä lähteestä. Nimetön lähde nimesi itsensä John Doeksi. Lehti hyväksyi tarjouksen ja alkoi vastaanottaa lähteeltä materiaaleja; vuodessa he vastaanottivat 2,6 teratavua tietoa, jotka liittyivät Mossack Fonsecaan. Materiaalit koostuvat 214 488 offshore-yrityksestä sekä kyseisten yrityksien yhteyksistä muun muassa eri maiden viranhaltijoihin ja viranomaisiin.

Toimittajat olivat lähteen kanssa yhteydessä salattuja kanavia pitkin lähteen toivomuksesta. "On muutama ehto. Henkeni on vaarassa, olemme yhteydessä vain salattuja kanavia pitkin. Ei ainuttakaan tapaamista." *Süddeutsche Zeitungin* toimittajan mukaan lähde halusi toimia niin, koska hänen mukaansa Mossack Fonseca toimi epäeettisesti. "Lähteen näkemyksen mukaan lakiasiaintoimisto Panamassa tekee todellista vahinkoa maailmalle, ja hän haluaa tehdä siitä lopun."

Kansainvälisen tutkivien toimittajien järjestö ICIJ organisoi ryhmän asiakirjojen tutkimiseen ja tarkasteluun. He värväsivät toimittajia ja resursseja eri toimituksista, kuten *The Guardianista*, BBC:stä, *Le Mondesta*, *SonntagsZeitungista*, *Falterista*, *La Naciónista*, NDR:stä, Süddeutscher Rundfunkista ja ORF:stä. Ryhmä tapasi ensimmäisen kerran Münchenissä, Lillehammerissa, Lontoossa ja Washington DC:ssä. Materiaali jaettiin analysoitavaksi noin 400 toimittajalle ja 107 mediaorganisaatiolle 76 maahan. Runsaan vuoden kuluttua, 3. huhtikuuta 2016, julkaistiin aineistosta ensimmäiset uutiset sekä 149 valikoitua asiakirjaa. ICIJ julkaisi 9. toukokuuta verkkoisivuillensa sovelluksen, joka toimii hakutietokantana tietovuodon yrityksistä. Tietokannassa ei ole kaikkia tietovuotojen asiakirjoja, kuten pankkitilien ja niiden tilisiirtojen tietoja, sähköposteja, skannattuja passeja tai puhelinnumeroita, vaan ainoastaan huolellisesti valitut yritysten perustiedot.

Tietovuodon kokonaismäärä on huomattavasti suurempi kuin muiden aiempien tietovuotojen, kuten WikiLeaksin Cablegate- (1,7 GB), Offshore 2013- (260 GB), Luxemburg- (4 GB) ja SwissLeaks-tietovuotojen (3,3 GB). Panaman paperit -tietovuodon materiaalit koostuvat pääosin sähköposteista, PDF-tiedostoista, valokuvista ja Mossack Fonsecan tietokannan sisäisistä otteista. Materiaalien ajankohta sijoittuu 1970-luvulta vuoteen 2016 asti. Materiaalit koostuvat 214 488 offshore-yrityksestä, jossa jokaiselle peiteyritykselle on omat kansionsa, jotka sisältävät sähköposteja, erilaisia sopimuksia, kirjallisia kopioita ja skannattuja dokumentteja. Materiaali sisältää yli 4,8 miljoonaa sähköpostia, yli 3 miljoonaa tietokantatiedostoa, yli 2,1 miljoonaa PDF-tiedostoa, yli 1,1 miljoonaa valokuvaa, yli 300 000 tekstitiedostoa ja yli 2 000 muunlaista tiedostoa.

Tietovuodon materiaali indeksoitiin käyttämällä omisteista Nuix-ohjelmistoa, jonka käytön lahjoitti Nuix itse. Nuixia käytettiin materiaalin miljooniin dokumentteihin tekstintunnistukseen, jotta materiaali olisi koneellisesti luettavissa ja haettavissa. Tämän jälkeen toimittajat erottelivat Nuixin työkaluilla dokumenteista yksityishenkilöiden ja yritysten nimet analysoitavaksi. He kokosivat kootun listan tärkeistä ihmisistä ja ristiinvertasivat tätä prosessoituihin dokumentteihin. Seuraava vaihe analyysissä oli yhdistää ihmiset, roolit, rahavirrat ja yritysrakenteiden laillisuudet.

Nuix ilmoitti asiakkailleen 1. huhtikuuta 2016 tietomurrosta, joka liittyi sähköpostien hakkeroimiseen. Yritys kuitenkin kielsi tietomurron mitenkään koskeneen Panaman papereita lisäten, että tietomurto oli rajallinen. Tietoturva-asiantuntijat ovat todenneet, että yritys ei salaa sähköpostejaan, ja ilmeisesti se käyttää kolme vuotta vanhaa versiota Drupal-sisällönhallintajärjestelmästä sivustollaan, jossa on tunnetusti useita haavoittuvuuksia.

Amerikkalaistutkija Clifford Gaddy esitteli Brookings-instituutin kotisivuilla teoriaa, jonka mukaan vuodon olisi operoinut Venäjä. Presidentti Vladimir Putinin mukaan vuoto on Yhdysvaltain juoni Venäjän heikentämiseksi.

Sisältö
-------

#### Mossack Fonsecan asiakkaat

Tietovuodon asiakirjat osoittavat usean korkea-arvoisen poliitikon ja heidän sukulaistensa taloudellisia ja poliittisia yhteyksiä.

Tietovuodon asiakirjoissa ilmenee useiden maiden johtajien ja korkeiden viranhaltijoiden nimiä, muun muassa Yhdistyneiden arabiemiirikuntien presidentti Khalifa bin Zayed Al Nahyan, Ukrainan presidentti Petro Porošenko, Saudi-Arabian kuningas Salman bin Abdul-Aziz Al Saud ja Islannin pääministeri Sigmundur Davíð Gunnlaugsson. Asiakirjoista ilmenee myös entisiä valtionpääedustajia; muun muassa Sudanin presidentti Ahmed al-Mirghani, Qatarin emiiri Hamad bin Khalifa Al Thani. Nykyisiä pääministereitä: Georgian pääministeri Bidzina Ivanišvili, Irakin pääministeri Iyad Allawi, Jordanian pääministeri Ali Abu al-Ragheb, entinen Qatarin pääministeri Hamad ibn Jassim Al Thani, entinen Ukrainan pääministeri Pavlo Lazarenko ja Moldovan pääministeri Ion Sturza.

Tietovuodon asiakirjoista tunnistettiin 61 perheenjäsentä ja yhteistyökumppania, jotka ovat sidoksissa pääministereihin, presidentteihin ja kuninkaisiin, esimerkiksi Ison-Britannian pääministeri David Cameronin edesmennyt isä, Kiinan tasavallan presidentin Xi Jinpingin lanko, Malesian pääministerin Najib Razakin poika, Pakistanin pääministeri Nawaz Sharifin ja Azerbaidžanin presidentti Ilham Alijevin lapsia, Etelä-Afrikan presidentti Jacob Zuman veljenpoika, Kazakstanin presidentti Nursultan Nazarbajevin pojanpoika, Venäjän presidentti Vladimir Putinin ystäviä (muun muassa pietarilaisen Rossija-pankin välityksellä), Marokon kuningas Muhammad VI:n henkilökohtainen sihteeri ja Meksikon presidentti Enrique Peña Nieton "urakoitsija".

Tietovuodon asiakirjoista ilmenee myös useita alempitasoisia valtioiden viranhaltijoita, heidän sukulaisiaan ja yhteistyökumppaneita, jotka ovat sidoksissa keskenään, esimerkiksi seuraavista maista: Algeriasta, Angolasta, Argentiinasta, Azerbaidžanista, Botswanasta, Brasiliasta, Chilestä, Ecuadorista, Egyptistä, Espanjasta, Etelä-Afrikasta, Ghanasta, Guineasta, Hondurasista, Intiasta, Islannista, Isosta-Britanniasta, Israelista, Italiasta, Kambodžasta, Kanadasta, Kazakstanista, Keniasta, Kiinasta, Kongosta, Kreikasta, Malesiasta, Maltasta, Marokosta, Meksikosta, Nigeriasta, Norsunluurannikolta, Pakistanista, Panamasta, Perusta, Pohjois-Koreasta, Puolasta, Ranskasta, Ruandasta, Sambiasta, Saudi-Arabiasta, Senegalista, Syyriasta, Taiwanista, Unkarista, Venezuelasta ja Venäjältä.

Tietovuodon asiakirjoista paljastuu, että Afrikan eliitti on halinnoinnut sijoituksiaan veroparatiisien kautta. OECD on arvioinut, että veroparatiiseissa kulkeneet rahavirrat ovat kolme kertaa suuremmat kuin maanosan saama virallinen kehitysapu. Tax Justice Network on puolestaan laskenut, että kulkeneiden rahavirtojen suuruus olisi jopa kymmenen kertaa suurempi kuin maanosan virallinen kehitysapu. Varojaan veroparatiiseihin ovat piilottaneet muun muassa Kenian korkeimman oikeuden tuomari Kalpana Rawal, Kongon demokraattisen tasavallan presidentin sisko Jaynet Désirée Kabila Kyungu ja Ruandan entinen tiedustelupalvelun johtaja sekä YK:n entisen pääsihteerin Kofi Annanin poika. YK:n raportin mukaan Afrikka menettää vuosittain 30-60 miljardia dollaria laittomien rahavirtojen vuoksi veroparatiiseihin.

Tietovuodon asiakirjoissa mainitaan useita yksityishenkilöitä, jotka liittyvät kansainvälisen jalkapallo kattojärjestön FIFA:n hallintoelimiin, esimerkiksi entinen Conmebolin puheenjohtaja Eugenio Figueredo, UEFA:n entinen puheenjohtaja Michel Platini, FIFA:n entinen pääsihteeri Jérôme Valcke ja argentiinalainen jalkapalloilija Lionel Messi. Asiakirjat paljastivat myös laajan eturistiriitayhteyden FIFA:n eettisen komitean ja FIFA:n entisen varapuheenjohtajan Eugenio Figueredon välillä. Sveitsin poliisi tutki UEFA:n toimistot sen jälkeen, kun Gianni Infantino nimettiin FIFA:n pääsihteeriksi ja hän allekirjoitti televisiosopimuksen Cross Trading -nimisen yrityksen kanssa, jota FBI on syyttänyt lahjonnasta. Infantino kielsi rikkomukset. Sopimus paljastui tietovuodon asiakirjoissa.

Tietovuodon asiakirjoissa esiintyy vähintään 200 yhdysvaltalaisen passia, mutta yhtäkään yhdysvaltalaista poliitikkoa ei ole toistaiseksi nimetty.

#### Mossack Fonsecan yritykset

Mossack Fonsecan asiakkaina on vuosien varrella ollut yli 300 000 yritystä, joista aktiivisia yrityksiä oli huippuvuotena 2009 yli 80 000. Tietovuodon asiakirjoista paljastuu yli 210 000 yritystä 21 lainkäyttöalueelta. Yli puolet yrityksistä oli yhteydessä Brittiläisiin Neitsytsaariin, loput Bahamaan, Seychelleihin, Niueen ja Samoaan. Mossack Fonsecan asiakkaat ovat peräisin yli sadasta maasta. Useimmat yritysasiakkaat ovat peräisin Hongkongista, Sveitsistä, Britanniasta, Luxemburgista, Panamasta ja Kyprokselta. Mossack Fonseca työskenteli yli 14  000 eri pankin, asianajotoimiston ja yhtiön kanssa perustaessaan niille yrityksiä, säätiöitä ja rahastoja. Noin 3 100 yrityksellä näyttää olevan yhteyksiä yhdysvaltalaisiin offshore-asiantuntijoihin. Lisäksi noin 3 500:lla offshore-yritysten osakkeenomistajalla näyttää olevan yhdysvaltalaisia osoitteita. Mossack Fonsecalla on toimistoja Nevadan ja Wyomingin osavaltioissa.

Tietovuodon asiakirjat osoittavat, että Mossack Fonsecan kautta on kulkenut noin kaksi miljardia Yhdysvaltain dollaria. Useat holdingyhtiöt harjoittivat liiketoimintaa pakotelistalla olleiden tahojen, kuten asekauppiaiden ja diktaattorien sukulaisten kanssa pakotteiden ollessa voimassa. Mossack Fonseca on toimittanut palveluita Seychelleihin Pangates International -nimiselle yritykselle, jonka Yhdysvaltojen hallitus uskoo toimittaneen lentopolttoainetta Syyrian hallitukselle sisällissodan aikana, ja jatkaneen pakotteista huolimatta elokuuhun 2015 asti yrityksen paperitöiden hoitamista sekä todistaneen yrityksen olleen hyvässä asemassa oleva yritys.

Yli 500 pankkia on rekisteröinyt Mossack Fonsecan kanssa lähes 15 600 pöytälaatikkoyritystä, joista 2 300 HSBC:lle ja sen tytäryhtiöille. Dexia, J. Safra Sarasin Luxemburgin-yksikkö, Credit Suissen Kanaalisaarten-yksikkö ja UBS:n Sveitsin-yksikkö pyysivät perustamaan ainakin 500 offshore-yritystä asiakkailleen.

##### Ehrnroothien luxemburgilainen veroparatiisitehdas

Ylen mukaan vaikutusvaltaiset suomalaissijoittajat Georg J.C. Ehrnrooth ja Henrik Ehrnrooth omistavat luxemburgilaisen LWM-yhtiön, joka perustaa asiakkailleen yhtiöitä veroparatiiseihin ja hallinnoi niitä, samaan tapaan kuin lakitoimisto Mossack Fonseca, joka toimii LWM:n yhteistyökumppanina. LWM:n asiakkaita ovat mm. suomalaiset talousvaikuttajat kuten esimerkiksi Jorma Ollila ja Kari Stadigh. Yhtiön Ehrnrootheille myi ruotsalainen SEB-pankki.

##### Nordea

Asiakirjoista paljastuu, että Nordean Luxemburgin-yksikkö olisi vuosina 2004–2014 perustanut asiakkailleen Panamaan ja Brittiläisille Neitsytsaarille lähes 400 veroparatiisiyhtiöitä. Nordean hallinnoimissa postilaatikkoyrityksissä useissa tapauksissa vastuuhenkilöillä ei ole mitään valtaa yrityksessä. Vastuussa on ollut jopa kuolleita henkilöitä.

Ruotsin finanssivalvonta on antanut Nordealle kaksi varoitusta ja todennut, että Nordean rahanpesunvalvonnassa on vakavia puutteita. Vuonna 2015 Nordean oli maksettava suurin mahdollinen rangaistusmaksu, yli 5 miljoonaa euroa. Vuonna 2012 Nordea pyysi Mossack Fonsecaa muuttamaan asiakirjoja takautuvasti niin, että kolmen tanskalaisen asiakkaan valtakirjat näyttäisivät olleen voimasta jo vuodesta 2010 lähtien. Nordean Luxemburgin toimitusjohtaja ja Nordean Private Bankin johtaja Thorben Sanders on myöntänyt, että ennen vuotta 2009 Nordea ei tarkkaillut veronkiertoa, "vuoden 2009 lopussa päätimme, että pankkiamme ei voi enää käyttää veronkiertoon". Tietovuodon asiakirjoissa esiintyy myös muita ruotsalaisia pankkeja, mutta Nordea esiintyy niissä 10 902 kertaa, kun seuraavaksi useimmin mainittu pankki esiintyy vain 764 kertaa. Ruotsin pääministeri Stefan Löfven sanoi suhtautuvansa hyvin kriittisesti Nordean toimintaan ja rooliin, kun taas Ruotsin valtiovarainministeri Magdalena Anderssonin mukaan pankin toimintaa ei voi hyväksyä ollenkaan.

#### Tietovuotoon liittyviä suomalaisia henkilöitä ja yrityksiä

Toistaiseksi (11.4.2016) tietovuodon asiakirjoista on löytynyt noin 300 suomalaisnimeä. Useimmat nimistä ovat suurelle yleisölle tuntemattomia henkilöitä. Työ heidän taustojensa selvittämiseksi jatkuu.

Asiakirjoista paljastuu, että Metson Venäjän myyntipäälikkönä toiminut Alexey Sukmanov on kierrättänyt rahaa panamalaisesta yhtiöstä Metsoon. Myyntipäälikkö on kierrättämisen jälkeen vaikuttanut kauppoihin, joissa on liikkunut suuria määriä rahaa panamalaiseen yhtiöönsä. Kauppojen summat moninkertaistuivat kaupanteon edetessä. Rahaliikennettä on hoitanut Mossack Fonseca, jolle myyntipäälikkö on antanut täydet valtuudet pankkiasioihinsa. Yhteensä myyntipäälliköllä on ollut Panamassa viisi offshore-yritystä. Myyntipäällikkö on toiminut 15 vuotta Metson palveluksessa. Lisäksi myös hänen isänsä Victor Sukmanov on työskennellyt Metsossa ja on niin ikään Mossack Fonsecan "VIP-asiakas". Isä ja poika omistavat Panamassa useita asuntoja. Metson mukaan Metso yrityksenä ei olisi ollut osallisena "epäselvyyksissä" (syyllistynyt laittomuuksiin), vaan kyseessä on ollut myyntipäällikön oma toiminta. Metson entisen sisäisen tarkastuksen johtajan Jarmo Kääriäisen mukaan myyntipäällikön rahan kierrättämisessä on selviä viitteitä rahanpesuun. Metso antoi potkut myyntipäällikölle.

Formula 1:n maailmanmestari Keke Rosberg, joka on asunut jo vuosia yksityishenkilöiden veroparatiisissa Monacossa, perusti vuonna 1981 Euro Promotions Inc -nimisen yrityksen Panamaan. Asiakirjojen mukaan yrityksen omisti kaksi jerseyläistä yritystä, joiden tarkoituksena oli peitellä Rosbergin omistusta. Yrityksen bulvaanijohtajana (nimellisjohtaja) toimi jerseyläinen nainen. Yrityksen oikea omistaja oli kuitenkin Keke Rosberg. Rosberg myi asuntonsa Ibizalla yrityksen kautta. Yhtiön hallituksen kokoukset pidettiin Bahamalla. Yritys lopetettiin vuonna 2001. Keke Rosbergin pojalla Nico Rosbergilla on myös samankaltaisia veroparatiisikuvioita Mossack Fonsecan kautta. Nico ja Keke Rosberg perustivat vuonna 2005 Luxemburgiin yhtiön Mossack Fonsecan kautta nimeltä Grand Ocean. Grand Ocean -yhtiöllä oli vuonna 2014 varoja yli 9 miljoonaa euroa. Tietovuodon asiakirjoista ilmenee, että Nico Rosberg on tehnyt Mercedes AMG Petronas F1 Team -tallin kanssa ajosopimuksen 2014 Brittiläisillä Neitsytsaarilla rekisteröidyn postilaatikkoyrityksensä kautta nimeltä Ambitious Group Limited. Saksalaisen NDR:n mukaan Mercedes on markkinoinut Nico Rosbergia Ambitious Groupin kautta. Asiakirjojen mukaan Nico Rosberg käyttää isänsä verokonsulttia; "kuvio on aivan yhtä monimutkainen ja anonyymi kuin Keken vanha yhtiö".

Turkulainen sijoittaja ja hallitusammattilainen Rauno Puolimatka perusti veroparatiisiyrityksen Panamaan nimeltä Rapu Global vuonna 2005 Mossack Fonsecan kautta. Rapu Global on käyttänyt useita erilaisia tapoja salatakseen yrityksen oikean omistajan nimen, kuten bulvaanijohtajia ja nimettömiä haltijaosakkeita. Panaman kaupparekisteristä selviää, että Rapu Global lopetettiin joulukuussa 2015. Vuonna 2008 Puolimatka halusi ostaa lontoolaisesta Sotheby'sin huutokaupasta suomalaistaiteilija Helene Schjerfbeckin maalauksen Tanssiaiskengät 880 000 punnalla ja hoitaa kaupan Rapu Globalin kautta. Taulu kuitenkin myytiin toiselle ostajalle 3,9 miljoonalla eurolla. Tietovuodon asiakirjoista ei selviä, mihin muuhun Puolimatka on käyttänyt Rapu Globalia vuosina 2005–2015; Puolimatka ei halunnut kommentoida asiaa Ylelle.

Sveitsissä vuodesta 1992 lähtien asunut Hannes Kulvik, joka on tunnettu esimerkiksi Kouri-kaupoista, on Ylen Spotlight-ohjelman mukaan ollut Mossack Fonsecan pitkäaikainen asiakas ja perustanut koko 2000-luvulla yrityksiä lähinnä Brittiläisille Neitsytsaarille ja muokannut niiden rakenteita. Osa yhtiöistä on ohjelman ilmestymisen aikaan ollut edelleen toiminnassa. Spotlight on saanut tietonsa kirjeenvaihdosta, jota Kulvikin Sveitsissä toimiva yhtiö on käynyt Mossack Fonsecan kanssa. Ohjelma mainitsee kuusi yritystä, joista kolme ovat Suomeen rekisteröityjä. Suomeen rekisteröityjen yrityksien yhteyksistä veroparatiiseihin ohjelma ei mainitse. Haastattelupyyntöön Kulvik vastasi kieltävästi kommentoiden olevansa liian vanha sellaiseen.

Kalevi Numminen, Suomen maajoukkuepelaaja ja valmentaja, sekä hänen poikansa Teppo Numminen, yksi suurimmista suomalaispuolustajista NHL:ssä, omistivat veroparatiisiyhtiön nimeltä Burnett Advertising Agency, joka oli perustettu Mossack Fonsecan kautta. Yhtiö oli toiminnassa 1990-luvulla.

Suomalaissyntyisellä kiinteistösijoittajalla sekä jääkiekkoseura Tampereen Ilveksen pitkäaikaisella pääomistajalla Vincent Manngardilla oli veroparatiisiyhtiö nimeltä Duncan Scouting and Financing, joka oli perustettu Mossack Fonsecan kautta. Jääkiekkoilija ja olympiamitalisti Mikko Mäkelä oli mukana Duncan Scouting and Financing -yhtiössä.

#### Brink’s Mat -kultaryöstön tuotot

Mossack Fonsecan avulla pestiin eri offshore-yrityksien kautta kuuluisasta Brink’s Mat -kultaryöstöstä vuonna 1983 varastetun kullan myynnistä saadut yli 10 miljoonaa puntaa. Rahat siirrettiin Feberion Ltd -nimiselle yritykselle, jonka nimetön asiakas perusti Panamaan Mossack Fonsecan kautta vuoden kuluttua ryöstöstä. Offshore-yritykset kierrättivät rahat Britanniassa tehdyn maa- ja kiinteistökaupan avulla.

Ruotsi
------

Toukokuun 10. päivä 2016 Ruotsin verovirastolla on yli 200 työntekijää, jotka kävivät läpi Panaman papereita. Panama-dokumenteissa on satoja ruotsalaisia, ja Ruotsin verovirasto aikoo tutkia kaikki listan ruotsalaiset. Ruotsin verovirastossa Anders Bäck arvioi, että yhteensä Panama-papereista voi löytyä 400-500 ruotsalaista.

Ruotsin jalkapalloliitto myi Allsvenskanin kausien 2011-2015 televisio-oikeudet 1,5 miljardilla kruunulla. Liiton puheenjohtaja teki Rune Haugen kanssa sopimuksen, jossa hän sai palkkiona 10 prosenttia (150 miljoonaa kruunua) sekä 68 miljoonan kruunun alennuksen. Rahat maksettiin Britannian Neitsytsaarille, jossa panamalaisella Mossack Fonsecalla oli sivukonttori. Jalkapalloliiton miljoonasopimukset veroparatiisin kautta johtivat muun muassa yhteen yrityskonkurssiin, jossa jätettiin maksamatta 200 miljoonaa kruunua veroja.

Venäjä
------

Panama papereissa oli 2 miljardin dollarin ketju Vladimir Putiniin. Venäjän presidentin paras ystävä sellisti Sergei Roldugin liittyy Venäjän valtionpankin rahojen salaiseen siirtoon ulkomaille. Osa liittyy hiihtokeskukseen, jossa Putinin tytär Katerina vihittiin 2013. Dokumentit osoittavat, kuinka Putinin lähipiirin henkilöistä on tullut varakkaita. Hänen ystävänsä ovat ansainneet miljoonia sopimuksissa, jotka eivät olisi toteutuneet ilman Vladimir Putiinin hyväksyntää. Varoja siirrettiin Sveitsin, Panaman Mossack Fonsecan ja Kyproksen kautta.

Seuraamukset
------------

Ranskan ja Espanjan viranomaiset aloittivat tutkinnan törkeistä veropetoksista pian tietovuodon jälkeen. Australian, Hollannin, Itävallan, Saksan, Suomen ja Ruotsin viranomaiset kertoivat aloittavansa vuodettujen tietojen selvittelyn. Finnwatchin mukaan Panaman paperit ovat veroparatiisien "lopun alkua". Tietovuotoa on myös kuvattu "suurimmaksi takaiskuksi offshore-maailmaa kohtaan". Edward Snowden kuvaili tietovuotoa "datajournalismihistorian suurimpana tietovuotona".

### Islannin pääministerin ero

Pian tietovuodon julkaisun jälkeen Islannissa oppositiojohtajat keskustelivat siitä, pitäisikö Islannissa järjestää uudet vaalit pääministeriin liittyvien paljastusten vuoksi. Paljastusten vuoksi 22 000–24 000 islantilaista osallistui hallituksen vastaiseen protestiin parlamentin ulkopuolella. Edward Snowden pohti Twitterissä, jos kyseinen mielenosoitus muodosti historian suurimman protestin suhteessa maan väkilukuun. Islantilaiset jatkoivat mielenosoituksia, ja he halusivat vaihtaa koko maan hallituksen. Lisäksi noin 30 000 islantilaista vaati pääministerin eroa verkossa kiertäneessä vetoomuksessa. Pääministeri Sigmundur Davíð Gunnlaugsson joutui väistymään tehtävästään, ja maassa järjestettiin ennenaikaiset vaalit syksyllä 2016.

### Nordean osallisuus

Ruotsin Finanssivalvonta sanoi 4. huhtikuuta 2016, että se aikoo käynnistää tutkimukset Nordean toiminnasta, sen jälkeen, kun tietovuodon asiakirjat osoittivat, että Nordea olisi vuosina 2004–2014 perustanut asiakkailleen lähes 400 veroparatiisiyhtiöitä Panamaan ja Brittiläisille Neitsytsaarille. Myöhemmin Ruotsin Finanssivalvonta ilmoitti aikovansa tutkia myös kolmen muun suuren ruotsalaisen pankin toimia, Handelsbankenin, SEB:n ja Swedbankin. Nordean toimitusjohtajan Casper von Koskullin mukaan Nordea lopettaa kaiken yhteistyön Mossack Fonsecan kanssa.

Muutama päivä tietovuodon jälkeen Vasemmistoliitto ilmoitti vaihtavansa pankkia. Myöhemmin myös SDP, AKT, Perussuomalaiset ja TEAM ilmoitti lopettavan yhteistyönsä pankkikonserni Nordean kanssa.

### Lionel Messin veropetoksen paljastuminen

Panaman papereista selvisi, että jalkapalloilija Lionel Messi ja hänen isänsä ovat omistajina panamalaisessa Mega Star Enterprises -yhtiössä. Heidät tuomittiin 4,1 miljoonan euron veropetoksesta 21 kuukauden ehdollisiin vankeusrangaistuksiin ja yhteensä 3,7 miljoonan euron sakkoihin heinäkuussa 2016. Messi valitti tuomiosta, mutta korkein oikeus vahvisti tuomion toukokuussa 2017.

### Journalisti Caruana Galizian murha

Panaman papereiden tutkintaa johtanut tutkiva journalisti Daphne Caruana Galizia murhattiin autopommilla kotinsa lähellä Maltalla. Hänen bloginsa näkyvyys oli suurempi kuin Maltan sanomalehtien leivikki ja hänen paljastuksensa aiheuttivat närkästystä maan hallituksessa. Galizian viimeinen paljastus ennen kuolemaa oli, kuinka maan pääministeri Joseph Muscat oli yhteydessä Maltan passeja Azerbaidžan hallitukselle myyneeseen hämärään yritykseen. Muscatin perhe on yhdistetty hämäriin liiketoimiin Panamassa ja Azerbaidžanissa. Muscat tuomitsi hyökkäyksen ja maan presidentti kehotti kaikkia rauhoittumaan. Murhaa epäiltiin Maltalla poliittiseksi murhaksi.

Murhasta tuomittiin myöhemmin Vincent Muscat, joka johti pääministeri Joseph Muscatin eroon 2019 kohun saattelemana. Maan presidentti oli aiemmin armahtanut hänet vankeudesta toisen murhan yhteydessä. Galizian murhan tutkinnan yhteydessä yksi syytetyistä sai presidentiltä armahduksen. Journalisti Galizia oli saanut vähän aikaa ennen murhaa asiakirjoja jotka liittyivät paikalliseen yritykseen. Poliisi epäili oikeudessa, että murhan tilaaja oli paikallinen yritys josta oli tulossa paljastuksia.

### Kasvaneet verotulot

Kolme vuotta vuodon jälkeen viranomaisten aineistoa koskevat tutkimukset olivat yhä kesken. Paljastuneista varoista oli siihen mennessä kerätty jälkiveroja ja sakkoja koko maailmassa ainakin 1,2 miljardia dollaria eli yli miljardi euroa. Todellinen summa on tätä suurempi, sillä useiden maiden viranomaiset eivät kerro tutkinnoistaan julkisuuteen. Tapaus oli saanut myös monet ulkomaille omaisuuttaan piilottaneet ilmoittamaan varansa kotimaittensa verottajille. 

Suomen verohallinnolla on ollut vireillä muutamia kymmeniä juttuja, jotka liittyvät joko Panaman papereihin tai vuoden 2017 Paratiisin papereihin. Vuoteen 2019 mennessä valmistuneissa tutkimuksissa oli havaittu muutamia miljoonia euroja ilmoittamattomia tuloja, joiden vuoksi oli määrätty veroja maksuun yhteensä 1–2 miljoonaa euroa.

Vetoomukset
-----------

Vuoden 2016 toukokuussa 300 maailman johtavaa taloustieteilijää allekirjoitti kaikille maailman johtajille vetoomuksen, jonka mukaan veroparatiiseista ei ole mitään hyötyä. Oxfamin mukaan vaikka rikkaimmat välttyisivät niiden avulla veroilta, se tapahtuu muiden kustannuksella.

Kritiikki tietovuodon uutisointia kohtaan
-----------------------------------------

Helsingin yliopiston kansainvälisen vero-oikeuden professori Marjaana Helminen arvioi, että pelkistä yhteyksistä veroparatiiseihin ei pitäisi tehdä johtopäätöksiä moitittavasta toiminnasta. Toisaalta hän lisää, että on ongelmallista, jos kansainväliset yhtiöt käyttävät ulkomaisia yhtiöitä pelkästään verosuunnitteluun.

Lähteet
-------

1. 1 2 3 4 5  Garside, Juliette; Watt, Holly; Pegg, David: The Panama Papers: how the world’s rich and famous hide their money offshore *The Guardian*.  3.4.2016.  (englanniksi)
2. 1 2 3  Toimittajaryhmä julkaisi "Panaman paperit" – Veroparatiisista vuodetuissa asiakirjoissa nykyisiä valtionpäämiehiä, poliitikkoja ja urheilijoita *Helsingin Sanomat*. Viitattu 3.4.2016.
3. 1 2 3 4 5 6  Panama Papers: The Power Players International Consortium of Investigative Journalists. Viitattu 5.4.2016. (englanniksi)
4. 1 2  Maailman suurin tietovuoto – Veroparatiisien saloja avataan sunnuntai-illasta lähtien Yle uutiset. Viitattu 3.4.2016.
5. 1 2  Panama Papers and Mossack Fonseca explained  4.4.2016. Australian Broadcasting Corporation. Viitattu 7.4.2016. (englanniksi)
6. ↑  Places in the sun: a special report on offshore finance (PDF) *The Economist*.  24.2.2007. Viitattu 7.4.2016. (englanniksi)
7. 1 2  Harari, Morgan; Meinzer, Markus; Murphy, Richard: Financial Secrecy, Banks and the Big 4 Firms of Accountants (PDF)  1.10.2012. Tax Justice Network. Viitattu 7.4.2016. (englanniksi)
8. ↑  Leyendecker, Hans ym.: Panama Papers: The Firm *Süddeutsche Zeitung*. Viitattu 7.4.2016. (englanniksi)
9. 1 2  Lashmar, Paul: Panama Papers: remarkable global media operation holds rich and powerful to account *The Conversation*.  3.4.2016. Viitattu 7.4.2016. (englanniksi)
10. ↑  Panama: the making of a tax haven and rogue state *Tax Justice Network*.  30.3.2016. Viitattu 7.4.2016. (englanniksi)
11. ↑  Robinson, Jeffrey: The Sink: Terror, Crime and Dirty Money in the Offshore World (Teos Google Booksissa, ISBN 9781841196824, Constable, s. 63) *books.google.co.uk*.  2003.  (englanniksi)
12. ↑  Shells and Shelves *The Economist*.  7.4.2012. Viitattu 7.4.2016. (englanniksi)
13. 1 2  Hamilton, Martha M.: Panamanian Law Firm Is Gatekeeper To Vast Flow of Murky Offshore Secrets  3.4.2016. International Consortium of Investigative Journalists. Viitattu 7.4.2016. (englanniksi)
14. 1 2  Harding, Luke: The Panama Papers: what you need to know *The Guardian*.  3.4.2016. Viitattu 7.4.2016. (englanniksi)
15. ↑  Nordea bank investigated over tax haven scandal *The Local (Sweden)*.  4.4.2016. Viitattu 7.4.2016. (englanniksi)
16. ↑  Vasilyeva, Natalya & Anderson, Mae: News Group Claims Huge Trove of Data on Offshore Accounts *The New York Times*.  3.4.2016. Viitattu 7.4.2016. (englanniksi)
17. ↑  Giant leak of offshore financial records exposes global array of crime and corruption  3.4.2016. OCCRP, International Consortium of Investigative Journalists. Viitattu 14.4.2016.
18. ↑  Tutkivien toimittajien kooste: Tässä veroparatiiseihin tähän mennessä yhdistetyt maailman merkkihenkilöt  5.4.2016. Yle. Viitattu 14.4.2016.
19. ↑  Maailman suurin tietovuoto Panamasta paljastaa laajamittaisen veronkierron  3.4.2016. Yle, MOT. Viitattu 14.4.2016.
20. ↑  Greenberg, Andy: How Reporters Pulled Off the Panama Papers, the Biggest Leak in Whistleblower History *Wired*.  4.4.2016. Viitattu 7.4.2016. (englanniksi)
21. ↑  Panama Papers: Why ’John Doe’ risked their life for the Mossack Fonseca leak  5.4.2015. Australian Broadcasting Commission. Viitattu 7.4.2016. (englanniksi)
22. 1 2 3  All you need to know about the Panama Papers *Süddeutsche Zeitung*. Viitattu 7.4.2016. (englanniksi)
23. ↑  Panama Papers Q&A: What is the scandal about? BBC. Viitattu 7.4.2016. (englanniksi)
24. ↑  DocumentCloud 149 Results Source: Internal documents from Mossack Fonseca (Panama Papers) – Provider: Amazon Technologies / Owner: Perfect Privacy, LLC USA Center for Public Integrity. Viitattu 7.4.2016. (englanniksi)
25. ↑  Guevara, Marina Walker: Coming Soon: ICIJ to Release Panama Papers Offshore Companies Data  26.4.2016. International Consortium of Investigative Journalists (ICIJ). Viitattu 27.4.2016. (englanniksi)
26. ↑  Kuusisalo, Mikko: Panaman paperit julkistetaan toukokuun alussa *Yle*.  27.4.2016. Viitattu 28.4.2016.
27. ↑  Panama Papers: How Nuix Helped Uncover the Facts Nuix Pty Ltd.  Arkistoitu 8.4.2016. Viitattu 7.4.2016. (englanniksi)
28. ↑  Fox-Brewster, Thomas: From Encrypted Drives To Amazon’s Cloud – The Amazing Flight Of The Panama Papers *Forbes*.  5.4.2016.  (englanniksi)
29. ↑  Vuotiko Panama-paperit Venäjä? Ekonomistilta rankka kysymys *verkkouutiset.fi*.
30. ↑  Fusion Investigative Unit: Here are the famous politicos in ’the Wikileaks of the mega-rich’ *Fusion*.  3.4.2016.  Arkistoitu 5.4.2016. Viitattu 9.4.2016. (englanniksi)
31. ↑  Giant Leak of Offshore Financial Records Exposes Global Array of Crime and Corruption  3.4.2016. International Consortium of Investigative Journalists. Viitattu 9.4.2016. (englanniksi)
32. ↑  Senator’s husband put $1.7M in offshore tax havens  4.4.2016. CBC. Viitattu 9.4.2016. (englanniksi)
33. 1 2  Tuohinen, Petteri: Panaman paperit paljastivat Afrikan eliitin veronkierron – pimeät rahat moninkertaisia kehitysapuun verrattuna *Helsingin Sanomat*.  10.4.2016. Sanoma Oy. Viitattu 16.4.2016.
34. ↑  Gibson, Owen: Leaked papers give Fifa ethics committee new credibility crisis *The Guardian*.  3.4.2016. Viitattu 9.4.2016. (englanniksi)
35. ↑  Group of death: FIFA officials’ financial secrets exposed in new Wikileaks-style trove *Fusion*.  3.4.2016.  Arkistoitu 26.12.2018. Viitattu 9.4.2016. (englanniksi)
36. 1 2  Hall, Kevin G. & Taylor, Marisa: Americans, including a Bellevue man, show up in Panama Papers *Seattle Times*.  4.4.2016. Viitattu 9.4.2016. (englanniksi)
37. ↑  Panama Papers: The Elites’ Shield From Laws Imposed On Us *Investor’s Business Daily*.  4.4.2016. Viitattu 9.4.2016. (englanniksi)
38. 1 2  The Panama Papers Numbers  4.4.2016. International Consortium of Investigative Journalists. Viitattu 9.4.2016. (englanniksi)
39. ↑  US scolds others about offshores, but looks other way at home *Kansas City Star*.  5.4.2016. Viitattu 9.4.2016. (englanniksi)
40. ↑  MP investigará a Mossack Fonseca *El Siglo*.  5.4.2016. Viitattu 9.4.2016. (espanjaksi)
41. ↑  Cox, Simon: Panama Papers: Mossack Fonseca 'helped firms subject to sanctions’  4.4.2016. BBC. Viitattu 9.4.2016. (englanniksi)
42. ↑  Kerkkänen, Tuomas; Hänninen, Jyri; Vuorikoski, Saila; Lindroos, Ingemo: Ehrnrootheilta paljastui oma veroparatiisitehdas – yhtiöllä ollut tiivis suhde Panaman Mossack Fonsecaan *Yle Uutiset, Talous*.  27.4.2016. Oy Yleisradio Ab. Viitattu 12.5.2016.
43. 1 2 3  Nordea perustanut asiakkailleen satoja yhtiöitä veroparatiiseihin Yle, MOT. Viitattu 3.4.2016.
44. ↑  Turun Sanomat, MOT: Nordea toiminut aktiivisesti veroparatiiseissa Yle, MOT. Viitattu 3.4.2016.
45. ↑  Nordea – de rikas länk till skatteparadisen Svenska TV 4.4.2016
46. ↑  Nordealle miljoonasakot Ruotsin finanssivalvonnalta *Yle*.  16.4.2013. Viitattu 12.4.2016.
47. ↑  Nordea saa Ruotsissa miljoonien seuraamusmaksun rahanpesuun liittyvistä puutteista *Helsingin Sanomat*.  19.5.2015. Viitattu 12.4.2016.
48. ↑  Detta behöver du veta om Panamaläckan [Everything you need to know about the Panama Papers leak] *Svenska Dagbladet*.  4.4.2016. Viitattu 12.4.2016. (ruotsiksi)
49. ↑  Ruotsin finanssivalvoja tutkii kolmea muutakin pankkia Nordean lisäksi *Talouselämä*.  8.4.2016. Viitattu 12.4.2016.
50. ↑  Nordea bank investigated over tax haven scandal *The Local (Sweden)*.  4.4.2016. Viitattu 12.4.2016. (englanniksi)
51. 1 2 3 4 5  Historian suurin tietovuoto osa 2 : käsikirjoitus  11.4.2016. Yle MOT. Viitattu 12.4.2016.
52. ↑  Yle: Metson myynti­päälliköllä viisi vero­paratiisi­yritystä Panamassa – sai potkut *Helsingin Sanomat*.  11.4.2016. Viitattu 12.4.2016.
53. ↑  Panama-paperit paljastivat Metson venäläisen myyntipäällikön laskukikkailun: "Selviä viitteitä rahanpesuun"  11.4.2016. Yle uutiset. Viitattu 12.4.2016.
54. ↑  Ylen MOT Panama-papereista: Metson venäläinen myyntipäällikkö kierrätti rahoja Panaman kautta *Ilta-Sanomat*.  11.4.2016.  Arkistoitu 14.4.2016. Viitattu 12.4.2016.
55. 1 2 3 4  Rosberg, Rosberg, Numminen, Numminen  6.4.2016. Yle, *MOT*. Viitattu 12.4.2016.
56. ↑  Yle: Valtion yhtiö, suursijoittaja, urheilulegenda – Panama-papereista löytyi tuttuja suomalaisnimiä *Talouselämä*.  11.4.2016. Viitattu 12.4.2016.
57. ↑  Ylen MOT:ssä uutta Panama-tietoa: Metso, suursijoittaja Puolimatka, Rosbergit  11.4.2016. Uusisuomi. Viitattu 15.4.2016.
58. ↑  Saksan TV: Nico Rosberg kytkeytyy Panama-skandaaliin *Iltalehti*.  4.4.2016. Viitattu 15.4.2016.
59. ↑  Yle: Rauno Puolimatkan yhtiö pulpahti esiin Panama-papereista  11.4.2016. Kauppalehti. Viitattu 15.4.2016.
60. ↑  MOT: Rauno Puolimatkalla yhteys Panamaan  11.4.2016. Turun Sanomat. Viitattu 15.4.2016.
61. ↑  Kerkkäinan, Tuomas, Lindroos, Kjell: Panama-paperit: Kouri-kaupoista tunnetulla Hannes Kulvikilla useita yhtiöitä veroparatiiseissa *Yle Uutiset*.  12.4.2016. Oy Yleisradio Ab. Viitattu 15.4.2016.
62. ↑  Simon Bowers: How Mossack Fonseca helped hide millions from Britain's biggest gold bullion robbery *The Guardian*.  5.6.2016. Viitattu 9.6.2016. (englanniksi)
63. ↑  Skatteverket granskar alla svenskar på Panama-listan Svenska TV 10.5.2016
64. ↑  Skatteverket extrabemannar när panamadokument släpps Svenska Radio 9.5.2016
65. ↑  Fotbollförbundet betalade agentpengar till skatteparadis Svenska TV 11.5.2016
66. ↑  Rent spel – tack! Svenska TV 11.5.2016
67. ↑  What are the Panama Papers? A guide to history's biggest data leak The Guardian 4.5.2016
68. ↑  Revealed: the $2bn offshore trail that leads to Vladimir Putin The Guardian 4.5.2016
69. ↑  Poliisi ja verottaja odottavat vuototietoja: "Olemme käynnistäneet kansainvälisen prosessin tietojen saamiseksi" *Helsingin Sanomat*.  5.4.2016. Viitattu 16.4.2016.
70. ↑  Finnwatch: Veroparatiisien loppu lähestyy *MTV*.  Arkistoitu 4.4.2016. Viitattu 3.4.2016.
71. ↑  Panama Papers: Mossack Fonseca leak reveals elite's tax havens BBC. Viitattu 3.4.2016. (englanniksi)
72. ↑  "Biggest leak in the history of data journalism just went live, and it’s about corruption". Edward Snowden, Twitter.  Arkistoitu 4.4.2016. Viitattu 5.4.2016. (englanniksi)
73. ↑  Islannin pääministerillä kytköksiä veroparatiisiin – oppositio suunnittelee uusia vaaleja *Helsingin Sanomat*. Viitattu 4.4.2016.
74. ↑  McKernan, Bethan: People in Iceland are throwing yoghurt at parliament over the Panama Papers *indy 100, The Independent*.  5.4.2016.  Arkistoitu 6.4.2016. Viitattu 16.4.2016.
75. ↑  Panama Papers leak leads to 'largest protest' in Iceland's history *RT International*.  5.4.2016. Viitattu 16.4.2016.
76. ↑  Edward Snowden [Snowden]: The population of Iceland is only 330,000. Largest protest by percentage of population in history? #PanamaPapers *Twitter*.  4.4.2016. Viitattu 16.4.2016.
77. ↑  Pääministerin ero ei riittänyt islantilaisille – mielenosoittajat haluavat vaihtaa koko hallituksen *Yle*.  9.4.2016. Viitattu 16.4.2016.
78. ↑  Panaman paperit ajoivat Islannin pääministerin jättämään paikkansa – "Tämä on todellinen farssi" *Helsingin Sanomat*.  5.4.2016. Viitattu 16.4.2016.
79. ↑  Panama-paljastukset toivat Islantiin ennenaikaiset vaalit *Pohjolan Sanomat*.  7.4.2016. Viitattu 7.4.2016.
80. ↑  Lisää suurpankkeja syyniin Panama-paljastuksista Ruotsissa  8.4.2016. Yle. Viitattu 12.4.2016.
81. ↑  Von Koskull SVT:lle: Nordea lopettaa yhteistyön panamalaisyhtiön kanssa *Taloussanomat*.  5.4.2016. Viitattu 12.4.2016.
82. ↑  Panaman paperit purevat: Nordea lopettaa yhteistyön kohuyhtiön kanssa *Demokraatti*.  5.4.2016. Viitattu 12.4.2016.
83. ↑  Vasemmistoliitto jättää Nordean *Kansan Uutiset*.  5.4.2016. Viitattu 16.4.2016.
84. ↑  Nordea-kohu jatkuu: SDP vaihtaa pankkia *Yle*.  14.4.2016. Viitattu 16.4.2016.
85. ↑  Myös AKT jättää Nordean – "Siirrämme rahat toisaalle" *Yle*.  15.4.2016. Viitattu 16.4.2016.
86. ↑  Myös perussuomalaiset lopettaa Nordean-tilinsä *Helsingin Sanomat*.  16.4.2016. Viitattu 16.4.2016.
87. ↑  Raeste, Juha-Pekka: 55 000 hengen TEAM-ammatti­järjestö lähtee Nordeasta protestiksi veroparatiisi­toiminnoista *Yle*.  23.4.2016. Viitattu 27.4.2016.
88. ↑  Ville Similä: Jalkapalloilija Lionel Messi omistajana veroparatiisiyhtiössä – myös Fifa keskellä tietovuotoa *HS.fi*.  3.4.2016. Viitattu 20.1.2017.
89. ↑  Koivunen, Tommi: Lionel Messi tuomittiin vankeuteen veronkierrosta *Ilta-Sanomat*.  6.7.2016.  Arkistoitu 6.7.2016. Viitattu 6.7.2016.
90. ↑  Messi ei saanut armoa korkeimmalta oikeudelta *yle.fi*. Viitattu 24.5.2017.
91. ↑  Juliette Garside: Malta car bomb kills Panama Papers journalist *The Guardian*.  16.10.2017. Viitattu 18.3.2021. (englanniksi)
92. ↑  Man guilty of Daphne Caruana Galizia murder given 15-year sentence *the Guardian*.  23.2.2021. Viitattu 18.3.2021. (englanniksi)
93. 1 2  Panaman paperien avulla kerätty miljardi euroa maailmalla – Suomen verottaja on määrännyt maksuun muutamia miljoonia: "Tapaukset ovat aikaa vieviä" *yle.fi*. Viitattu 29.10.2021.
94. ↑  Ekonomer kritiserar skatteparadis Svenska TV 10.5.2016
95. ↑  Sajari, Petri: Vero-oikeuden tuntijat moittivat suomalaista keskustelua verosuunnittelusta *Helsingin Sanomat*.  17.4.2016. Sanoma Oy. Viitattu 17.4.2016.

Kirjallisuutta
--------------

* Knus-Galán, Minna: *Tarkoin varjeltu: Vuosi Panama-papereiden parissa*. (Projekt Panama: Ett år med världens största läcka, 2017.) Käsikirjoituksesta suomentanut Laura Varjola. Helsinki: Schildts & Söderströms, 2017. ISBN 978-951-52-4127-6.
* Obermayer, Bastian & Obermaier, Frederik,: *Panaman paperit: miten rikkaiden veronkierto paljastui*. Suomentanut Tielinen, Kirsimarja. Into, 2017. ISBN 9789522647375.

* Jake Bernstein: *Secrecy World: Inside the Panama Papers Investigation of Illicit Money Networks and the Global Elite*

### Elokuva

* Steven Soderbergh: *The Laundromat* (USA, 2019)

Aiheesta muualla
----------------

* Historian suurin tietovuoto. Yle, *MOT*.
* Panama-paperit paljastavat vallanpitäjien veroparatiisiyhtiöt. Yle uutiset.
* Panaman paperit: Putinin lähipiiri kääri salaisilla siirroilla miljardeja. *Helsingin Sanomat*.
* Maailman suurin tietovuoto. Yle uutiset.